Source: https://www.uksup.sk/sk/aktualita/194/vplyv-brexitu-na-krmivarske-podniky
Timestamp: 2020-07-02 11:56:28+00:00

Document:
Vplyv BREXITu na krmivárske podniky
Od 1.2.2020 Veľká Británia (ďalej len „VB“) opustila Európsku Úniu (ďalej len „EU“). Momentálne až do konca roka plynie prechodné obdobie, v ktorom sa má VB dohodnúť s EÚ o fungovaní partnerstva, kde predpokladom je, že bude platiť dohoda o voľnom obchode. Keďže stále nie je jasné, či takáto dohoda bude medzi VB a EU, je nutné rátať so všetkými alternatívami.
LEGISLATÍVNA SITUÁCIA PO SKONČENÍ PRECHODNÉHO OBDOBIA bude mať vplyv na:
Dovozy do EU- v súvislosti s dovozmi do EU platí čl. 24 nariadenia (ES) č. 183/2005 a čl. 6 Smernice 98/51/ES. Z týchto právnych aktov vyplýva:
Krmivársky podnik v tretej krajine musí mať zástupcu v EU.
Zástupca zaručuje, že krmivársky podnik v tretej krajine spĺňa všetky hygienické podmienky, ktoré EU vyžaduje.
Zástupca vedie evidenciu produktov, ktoré uvedie na trhu v EU z krmivárskeho podniku v tretej krajine, ktorý v EU zastupuje.
Ak ste sprostredkovateľom krmiva z VB a ste na ÚKSÚP registrovaný ako sprostredkovateľ krmív, v prípade ak sa VB a EU nedohodnú na určitej forme partnerstva, budete musieť požiadať ÚKSÚP o zmenu v registri. V tomto prípade nebudete sprostredkovateľ krmiva, ale dovozca.
Označovanie krmív
Podľa článku 15(b) nariadenia (ES) č. 767/2009 krmivo musí byť označené menom a adresou krmivárskeho podniku, ktorý je zodpovedný za označenie. Tento podnik musí byť zriadený v EU.
V prípade doplnkových látok a premixov platí čl. 16 ods.1 (b) nariadenia (ES) č. 1831/2003 musí byť na označení uvedená osoba zodpovedná za označovanie. Táto osoba musí byť z EU.
Ak je na označení či už kŕmnych zmesí, doplnkových látok alebo premixov uvedená zodpovedná osoba z UK, v prípade ak sa VB a EU nedohodnú na žiadnom partnerstve, bude musieť byť táto osoba zodpovedná za označovanie nahradená osobou z EU.
Autorizácia doplnkovej látky viažucej sa k držiteľovi povolenia
Podľa čl. 3 ods.3 nariadenia (ES) č. 1831/2003 umiestniť na trh doplnkové látky, ktoré obsahujú, pozostávajú alebo sú vyrobené z GMO a doplnkové látky, ktoré spadajú do kategórií zootechnických látok, kokcidiostatík a histomonostatík môže iba držiteľ povolenia alebo osoba, ktorá koná na základe jeho písomného splnomocnenia a je prvá, ktorá produkt na trh uvádza.
1. Nevybavené žiadosti o autorizáciu (ak je v štádiu hodnotenia)
Podľa čl. 4 ods.3 nariadenia (ES) 1831/2003 žiadateľ o autorizáciu alebo jeho zástupca musí byť v rámci EU.
Ak je žiadateľ o povolenie takejto doplnkovej látky vo VB, a ak by do konca roka nebola žiadna dohoda o partnerstve medzi VB a EU, je potrebné, aby si takýto podnik našiel zástupcu v EU. Nový kontakt bude musieť krmivársky podnik poskytnúť Európskej komisii (ďalej len „EK“). To isté platí aj pre žiadateľov o modifikáciu povolenia alebo reautorizáciu doplnkovej látky ak je žiadateľ vo VB.
2. Už povolené doplnkové látky
Držiteľ povolenia, ktorého meno bolo použité pre autorizáciu doplnkovej látky alebo jeho zástupca musia mať podľa čl.9 ods.6 nariadenia (ES) č. 1831/2003 sídlo na území EU.
Ak je sídlo držiteľa povolenia vo VB a ak by do konca roka nebola žiadna dohoda o partnerstve medzi VB a EU, je potrebné, aby sa držiteľ povolenia nahradil zástupcom v EU.
Zoznam zamýšľaných použití krmív určených na osobitné nutričné účely tzv. diétne krmivá
Žiadosť pre diétne krmivá ustanovuje čl. 9 a 10 nariadenia (ES) č. 767/2009. Aktualizáciu zoznamu môže urobiť iba taký podnik, ktorý má sídlo v EU.
Ak sa žiadosť o aktualizáciu neuzavrie do konca roka, žiadateľ bude musieť mať sídlo v EU. Ak bolo diétne krmivo schválené v minulosti, žiadateľ nemusí meniť sídlo.
Krmivá neživočíšneho pôvodu
Ak sa krmivá z VB, ktoré sa umiestnili na trh do EU ešte pred skončením prechodného obdobia budú stále nachádzať v EU, môžu ostať na trhu v EU do vypredania zásob.
Ak bude krmivársky podnik v EU mať na sklade krmivá z UK, je možné ich ďalej uvádzať na trh v rámci EU, ale len s potvrdením , že ich nakúpil pred vypršaním prechodného obdobia z UK. V takýchto prípadoch nie je potrebné meniť označovanie krmív.
Pri krmivách živočíšneho pôvodu neplatia pravidlá ako pri krmivách neživočíšneho pôvodu.
Ak bude chcieť krmivársky podnik z VB uvádzať krmivá živočíšneho pôvodu na trh v EU, po skončení prechodného obdobia v prípade, že sa VB a EU nedohodnú na partnerstve, budú platiť požiadavky bodu 1 tohto materiálu.

References: čl. 24
 čl. 6
 čl. 16
 čl. 3
 čl. 4
 čl.9
 čl. 9